Je, Anchies, curez d'Orges et chanoines de Mormant, fais savoir a touz ces qui verrunt et ourunt ces presentes letres que am ma presance personemant establit, Thummassins d'Orges li Meres a requeneu par davant moi que il retenu et ammoisené de l'abeasse et dou couvant de Vaul Beum toutes lur terres et lur prez et lur censes les quelles sunt a Orges et ou finaige et es apartenances d'icele meimes vile sex annees a venir por dex seteré de blef chies com am frummant et avene par moithié a randre et a paier chies com am hutiene apres la feste seint Martin ou apres les hutieines de ce dit termine comme li demandroit et ancommancerunt les annee an l'annee soixante et dex et ouict. Et at a savoir que li diz Thummassins doit laborer et cultiver bien et leaument les dites terres et ces convenances desus dites et devisees a el fiancies a tenir et garder bien et fermemant anves les dites dames que il ne ira ancontre, ne fera aler par lui ne par autru an tout ne an partie an repot ne en apert. Et s'an sunt establi ploige et principaul da ce Estevenins, fiz feu sire Lorent d'Orges de cinq seteres de frummant, Cretienoz li fiz Pasuer de dex et ouict bichoz de avene. Et at a savoir que li blez desus diz at cenz a la mesure de Chastelvillain. Et apres les sex annees chaues et acomplies, les dites terres et li dit pré et les dites censes revaurunt quitemant et frechemant es dites dames sanz contredit. Et por ce que ce soit ferme chose et estable, je, a la requeste des dites parties, ai saelees as presantes letres de mun seel. Ce fut fait l'an de grace mil et dous cenz et sexante et dex et sept, ou mois de septambre.